Prop. 7 S

(2014–2015)
Proposisjon til Stortinget (forslag til stortingsvedtak)

Endringer i statsbudsjettet 2014 under Justis- og beredskapsdepartementet mv. (Håndtering av terrortrusselen mot Norge sommeren 2014 og skogbrannhelikopter)

Tilråding fra Justis- og beredskapsdepartementet 24. oktober 2014, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

Som følge av en konkret terrortrussel i juli 2014 ble beredskapen midlertidig hevet og tiltak umiddelbart iverksatt for å trygge Norge. Den økte beredskapen medførte merutgifter under flere departementers ansvarsområder. I foreliggende proposisjon fremmes forslag om tilleggsbevilgning til dekning av utgifter til slike tiltak i statsbudsjettet 2014.

De ekstraordinære utgiftene er av et slikt omfang at det ikke er mulig å dekke dem i sin helhet innenfor gjeldende bevilgninger uten at dette går vesentlig ut over ordinære aktiviteter. På bakgrunn av utgiftenes størrelsesorden foreslår Regjeringen å øke bevilgningene under Justis- og beredskapsdepartementet og Forsvarsdepartementet med til sammen 74,6 mill. kroner i 2014 til dekning av ekstraordinære, uforutsette merutgifter som det har vært nødvendig å pådra seg som følge av økt terrorberedskap sommeren 2014. Merutgifter under Kommunal- og moderniseringsdepartementet på 2,9 mill. kroner foreslås dekket inn ved omdisponering.

I foreliggende proposisjon fremmes også forslag om tilleggsbevilgning tilsvarende 10 mill. kroner på kap. 451 Direktoratet for samfunnssikkerhet og beredskap, post 21 Spesielle driftsutgifter, for utgifter knyttet til en rekke skogbranner våren og sommeren 2014.

Til sammen foreslås det økte utgifter på 87,5 mill. kroner i denne proposisjonen, hvorav 2,9 mill. kroner foreslås omdisponert innenfor Kommunal- og moderniseringsdepartementets budsjett.

2 Bevilgningsforslag

2.1 Justis- og beredskapsdepartementet

Kap. 440 Politidirektoratet – politi- og lensmannsetaten

Post 01 Driftsutgifter

De ekstraordinære merutgiftene for politi- og lensmannsetaten i 2014 er anslått til 61,3 mill. kroner. Merutgiftene omfatter overtid, kompensasjon for unntak fra hviletidsbestemmelsene og reiseutgifter. I tillegg kommer merutgifter knyttet til utstyr, forbruksmateriell og avbrutte ferier, som foreslås dekket innenfor gjeldende bevilgning.

Det foreslås på bakgrunn av ovennevnte å øke bevilgningen med 61,3 mill. kroner.

Kap. 444 Politiets sikkerhetstjeneste (PST)

Post 01 Driftsutgifter

De ekstraordinære merutgiftene for Politiets sikkerhetstjeneste er anslått til 4,6 mill. kroner. Merutgiftene omfatter overtid, kompensasjon for unntak fra hviletidsbestemmelsene mv.

Det foreslås på bakgrunn av ovennevnte å øke bevilgningen med 4,6 mill. kroner.

Kap. 451 Direktoratet for samfunnssikkerhet og beredskap

Post 21 Spesielle driftsutgifter, kan overføres

Direktoratet for samfunnssikkerhet og beredskap (DSB) administrerer helikopterberedskapen for skogbrann i Norge. Bevilgningen gjelder blant annet ordningens variable kostnader, slik som flytimer.

Bevilgningen til skogbrannhelikopterberedskapen under kap. 451, post 21 ble økt med 2,4 mill. kroner i forbindelse med revidert nasjonalbudsjett 2014 som følge av merutgifter i forbindelse med de omfattende brannene i Lærdal og Flatanger mv. vinteren 2014.

På bakgrunn av utgifter knyttet til en rekke skogbranner våren og sommeren 2014, foreslås det å øke bevilgningen med 10 mill. kroner.

Kap. 454 Redningshelikoptertjenesten

Post 01 Driftsutgifter

Bevilgningen dekker bl.a. kostnader til drift av den offentlige redningshelikoptertjenesten. Flere Sea King-maskiner i redningshelikoptertjenesten ble satt i ekstra beredskap i slutten av juli som følge av terrortrusselen. Samlet ekstra kostnad på teknisk og operativt område er 1,2 mill. kroner.

Det foreslås på denne bakgrunn å øke bevilgningen med 1,2 mill. kroner.

2.2 Kommunal- og moderniseringsdepartementet

Kap. 500 Kommunal- og moderniseringsdepartementet

Post 01 Driftsutgifter

Det foreslås å nedjustere bevilgningen på kap. 500 Kommunal- og moderniseringsdepartementet, post 01 Driftsutgifter med 2,9 mill. kroner, mot en tilsvarende oppjustering av bevilgningen på kap. 510 Departementenes sikkerhets- og serviceorganisasjon, post 01 Driftsutgifter, jf. nærmere omtale under kap. 510, post 01.

Kap. 510 Departementenes sikkerhets- og serviceorganisasjon

Post 01 Driftsutgifter

Terrortrusselen sommeren 2014 medførte merutgifter på 2,9 mill. kroner for Departementenes sikkerhets- og serviceorganisasjon. Merutgiftene er knyttet til overtid, utgifter til vekterselskaper og utgifter til tredjepartsleverandør som resultat av feilretting på systemer og flytting av funksjoner til sikrere lokasjoner.

Det foreslås på bakgrunn av ovennevnte å øke bevilgningen med 2,9 mill. kroner, mot en tilsvarende nedjustering av bevilgningen på kap. 500, post 01, jf. omtale under kap. 500, post 01.

2.3 Forsvarsdepartementet

Under terrortrusselen i juli 2014 var flere avdelinger i Forsvaret forberedt på å bistå politiet, noe som medførte merutgifter i den aktuelle perioden. Merutgiftene er knyttet til overtids- og beredskapstillegg og reisekostnader. Sistnevnte har sammenheng med at beredskapsskjerpelsene ble iverksatt på et tidspunkt da mange var på sommerferie. Totalt ble 14 avdelinger aktivert.

I tillegg til ovennevnte merkostnader for Forsvaret, har redningshelikoptertjenesten hatt merutgifter på til sammen 1,2 mill. kroner, jf. omtale under Justis- og beredskapsdepartementet, kap. 454. Utgifter til redningshelikoptertjenesten blir bevilget både på Justis- og beredskapsdepartementets utgiftskapittel 454 og på Forsvarsdepartementets inntektskapittel 4791 og utgiftskapittel 1791.

Kap. 1720 Felles ledelse og kommandoapparat

Post 01 Driftsutgifter

Forsvarets spesialstyrker har hatt merutgifter på 7,5 mill. kroner knyttet til tilbakekalling av personell fra ferie, reiseutgifter, overtid og beredskapstillegg.

Det foreslås på bakgrunn av ovennevnte å øke bevilgningen med 7,5 mill. kroner.

Kap. 1791 Redningshelikoptertjenesten

Post 01 Driftsutgifter

Merutgiftene knytter seg til beredskap for redningshelikoptertjenesten, og omfatter lønn, overtid og beredskapstillegg. Det foreslås på bakgrunn av dette å øke bevilgningen med 1,2 mill. kroner, jf. omtale under kap. 4791 og Justis- og beredskapsdepartementet, kap. 454.

Kap. 4791 Redningshelikoptertjenesten

Post 01 Driftsutgifter

Inntektene knytter seg til overtid og beredskapstillegg for redningshelikoptertjenesten. Det foreslås på bakgrunn av dette å øke bevilgningen med 1,2 mill. kroner, jf. omtale under kap. 1791 og Justis- og beredskapsdepartementet, kap. 454.

Tilråding

Justis- og beredskapsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2014 under Justis- og beredskapsdepartementet mv. (Håndtering av terrortrusselen mot Norge sommeren 2014 og skogbrannhelikopter).

Vi HARALD, Norges Konge

stadfester:

Stortinget blir bedt om å gjøre vedtak om endringer i statsbudsjettet 2014 under Justis- og beredskapsdepartementet mv. (Håndtering av terrortrusselen mot Norge sommeren 2014 og skogbrannhelikopter) i samsvar med et vedlagt forslag.

Forslag
til vedtak om endringer i statsbudsjettet 2014 under Justis- og beredskapsdepartementet mv. (Håndtering av terrortrusselen mot Norge sommeren 2014 og skogbrannhelikopter)

I statsbudsjettet for 2014 gjøres følgende endringer:

Utgifter:

Kap.

Post

Formål

Kroner

440

Politidirektoratet – politi- og lensmannsetaten

01

Driftsutgifter, forhøyes med

61 300 000

fra kr 13 041 007 000 til kr 13 102 307 000

444

Politiets sikkerhetstjeneste (PST)

01

Driftsutgifter, forhøyes med

4 600 000

fra kr 578 960 000 til kr 583 560 000

451

Direktoratet for samfunnssikkerhet og beredskap

21

Spesielle driftsutgifter, kan overføres, forhøyes med

10 000 000

fra kr 7 402 000 til kr 17 402 000

454

Redningshelikoptertjenesten

01

Driftsutgifter, forhøyes med

1 200 000

fra kr 786 281 000 til kr 787 481 000

500

Kommunal- og moderniseringsdepartementet

01

Driftsutgifter, nedsettes med

2 900 000

fra kr 372 729 000 til kr 369 829 000

510

Departementenes sikkerhets- og serviceorganisasjon

01

Driftsutgifter, forhøyes med

2 900 000

fra kr 614 663 000 til kr 617 563 000

1720

Felles ledelse og kommandoapparat

01

Driftsutgifter, forhøyes med

7 540 000

fra kr 3 768 643 000 til kr 3 776 183 000

1791

Redningshelikoptertjenesten

01

Driftsutgifter, forhøyes med

1 200 000

fra kr 861 690 000 til kr 862 890 000

Inntekter:

Kap.

Post

Formål

Kroner

4791

Redningshelikoptertjenesten

01

Driftsutgifter, forhøyes med

1 200 000

fra kr 794 292 000 til kr 795 492 000